Jou kinders se emosionele welstand tydens en ook na inperking - Corona Krisissentrum
Tuis / COVID-19 / Jou kinders se emosionele welstand tydens en ook na inperking
Jou kinders se emosionele welstand tydens en ook na inperking
Ons het die afgelope paar weke opnuut besef hoe ons veilige en geborge leefwêreld in 'n ommesientjie in 'n warboel van ongekende emosies en ervarings verander. Oornag was paniek-aankope, inperking en kwarantyn, sosiale afstand, nuus oor sterftesyfers en die aantal persone wat met die Coronavirus besmet is nie net nuusberigte oor ander lande nie. Dit het ook deel van Suid-Afrikaners se daaglikse bestaan geword.
Ook kinders word deur die COVID-19 pandemie geraak. Skole het vroeër as die geskeduleerde datum gesluit. Ouers het van die huis af begin werk en skielik is gesinne elke dag saam by die huis. Verwarrend vir kinders, want dis amper soos vakansie, maar nie regtig vakansie nie, want mens mag nêrens heen gaan nie, selfs nie om ontbyt by jou gunsteling gesinsrestaurant te gaan eet nie. Tussen speel en lekker dinge doen, moet tyd vir skoolwerk ingeruim word. Kuiers saam met maats en fietsry in die straat is taboe en net Pa of Ma gaan inkopies doen. Die enigste kontak met Ouma en Oupa, wat net 'n paar strate verder bly, is foon- en video-oproepe. Watter impak het hierdie situasie waarin ons ons bevind op kinders se gemoedstoestand? Dis noodsaaklik dat ouers gedurende die inperkingstyd en ook daarna na hul kinders se emosionele welstand omsien.
Kundiges gee enkele riglyne.
Wees bewus van jou eie vrese en hoe jy op die nuus en die hele situasie reageer en dit hanteer. Kinders is sensitief en die angs wat jy verbaal en deur jou liggaamstaal uitstraal, het 'n impak op hul gemoedstoestand. Bly kalm en stel hulle gerus. Wanneer jy angstig of bekommerd voel, sonder jouself vir 'n tydjie af om net weer te herlaai. Ouers moet vir hul kinders 'n atmosfeer van veiligheid en sekuriteit skep, nou nog meer as ooit tevore.
Let op tekens van angs by jou kinders, soos prikkelbaarheid en geïrriteerdheid, 'n veranderde slaap- en eetpatroon, asook 'n groter behoefte aan aandag. Moedig hulle aan om te praat en om vrae te vra. Kinders se vrese kan onder andere wees oor wat sal gebeur as hul ouers of hulself siek word, wat die Coronavirus is en of almal sal sterf, of hul ouers weer sal gaan werk en waar hulle geld sal kry vir kos.
Beperk hul blootstelling aan sosiale media, asook televisie- en radionuusberigte. Herhalende berigte oor dieselfde onderwerp kan vrees vererger.
Beantwoord hul vrae eerlik met geverifieerde inligting vanaf betroubare bronne en deel dit op 'n ouderdomtoepaslike manier met die kinders.
Toon empatie en begrip en moenie hul vrese gering ag nie.
Laat kinders ook oor teleurstellings en hartseer praat, soos oor skool-, sport- en kultuuraktiwiteite, asook sosiale geleenthede soos verjaardagpartytjies wat hulle gedurende die inperkingstyd misloop en oor hul verlange na hul maats en grootouers.
Sien toe dat hulle gesond eet, genoeg slaap en genoeg oefening en vars lug kry – 'n gesonde liggaam huisves 'n gesonde gees.
Daaglikse higiëne en 'n netjiese voorkoms bly steeds belangrik, selfs al bly mens heel dag in die huis. As mens netjies lyk en skoon voel, is jou gemoed ook ligter.
Gee die versekering dat julle as ouers en almal wat vir hulle omgee sal seker maak dat hul gesond en veilig is.
Verseker hulle dat in die meeste gevalle mense wat die siekte opdoen weer gesond sal word en dat ook dat nie almal aan die siekte sterf nie, maar dat almal versigtig moet wees dat hulle nie self siek word of ander mense aansteek nie. Kweek goeie gesondheidsgewoontes, soos om nog meer gereeld hande te was en om 'n sneesdoekie voor hul gesig te hou wanneer hulle hoes of nies. Dit sal hulle laat voel dat hulle tot 'n mate ook beheer het oor hul eie gesondheid.
Verseker hulle dat daar voortdurend dokters, verpleegsters en ander gesondheidswerkers is wat help om siek persone te versorg.
Stel hulle gerus dat dinge weer na normaal sal terugkeer: hulle sal weer skool en kerk toe gaan, aan hul buitemuurse aktiwiteite deelneem, saam met hul maats speel, by julle gunsteling restaurant sal gaan eet en by Ouma en Oupa gaan kuier.
Die handhawing van 'n vaste roetine (opstaantyd, etenstye, slaaptydstories en tyd vir skoolwerk, speeltyd) skep 'n gevoel van sekuriteit.
Die voorlees van stories, speletjies speel, musiek luister of selfs saam musiek maak, geselsies en kuns of handwerk laat kinders emosioneel gekoester voel en so smee jul 'n hegte gesinsband.
Laat ouer kinders steeds hul daaglikse huistakies verrig, en selfs meer, veral tydens die afwesigheid van jul huiswerker wat ook in die tyd by haar eie gesin is. Hulp en diensbaarheid is goed vir almal se emosionele welstand.
Moedig ouer kinders aan om emosioneel te ontlaai deur hul ervarings en gevoelens neer te pen. Wanneer hulle dit oor 'n paar jaar lees, sal hulle trots wees daarop dat hulle deel was van gebeure wat inderwaarheid wêreldgeskiedenis geword het.
Kontak met grootouers en maats by wyse van WhatsApps (teks, stemoproepe en video-oproepe) maak die verlange minder intens en stel hulle gerus dat almal nog gesond en veilig is.
Wees 'n voorbeeld van hoop en positiwiteit vir jou kinders. Dit sal hulle ook bemoedig en laat besef dat ook hierdie slegte tyd tot 'n einde gaan kom. Al gaan alles dalk nie presies dieselfde wees as vroeër nie, gaan dinge nie noodwendig sleg wees nie. Soms is verandering na 'n krisis juis 'n goeie ding.
Kry professionele hulp indien dit voorkom dat asof jou kind ondanks jou ondersteuning en bemoediging sukkel om die situasie te hanteer.
SADAG (Suid-Afrikaanse Depressie- en Angsgroep)
24 uur-hulplyn: 0800 456 789
Kontak 'n berader: Maandag tot Sondag: 08:00 tot 20:00
Tel.: 011 234 4837
Bright Horizons. https://www.brighthorizons.com/family-resources/talking-to-children-about-covid19
Child Trends. https://www.childtrends.org/publications/resources-for-supporting-childrens-emotional-well-being-during-the-covid-19-pandemic
Fox News. https://foxbaltimore.com/sponsored/spotlight/tips-to-help-parents-talk-to-their-kids-about-covid-19
Unicef. https://www.unicef.org/coronavirus/6-ways-parents-can-support-their-kids-through-coronavirus-covid-19